Resten av dagen (film)

Resten av dagen (originaltittel: The Remains of the Day) er en britisk dramafilm fra 1993 regissert av James Ivory. Filmen handler om en pliktoppfyllende butler som lukker øyne og ører for sin herres politiske villfarelser, og for kjærligheten. Handling er lagt til en engelsk herregård på landsbygda og strekker seg fra 1930-årene til slutten 1950-årene. Hovedrollene spilles av Anthony Hopkins og Emma Thompson, mens sentrale biroller spilles av James Fox og Christopher Reeve. Manus er basert på Kazuo Ishiguros roman, Resten av dagen, fra 1989. 

Resten av dagen ble meget godt mottatt av filmkritikerne og ble nominert til flere Oscar, BAFTA og Golden Globes. Anthony Hopkins ble tildelt hele syv priser.

 Handling 
Mr. Stevens er en pertentlig butler på godset Darlington Hall ved Oxford – en gjerning som fyller hele hans liv – bokstavelig talt. Når den nye husholdersken kommer syklende inn på det ærverdige godset, tar han det for gitt at hun har samme holdning. Den forknytte butleren holder konsekvent en profesjonell fasade overfor henne og de andre medarbeiderne, inkludert sin egen far, og undertrykker gjennom alle år sine følelser for husholdersken. Alle hennes forsøk på å komme ham inn på livet mislykkes. Butleren velger bevisst å ikke la seg «distrahere» av omgivelsene. Både kvinner og godseierens flørting med nazistene før utbruddet av annen verdenskrig overser han elegant. Når godset på 1950-tallet får en ny eier blir han sendt på en etterlengtet ferie og oppsøker husholdersken, som forlot godset flere år tidligere. Turen gir ham anledning til å minnes det han har forsaket. Det resulterer igjen i en gryende erkjennelse av at hans lojalitet har vært feilplassert.

Historien veksler mellom sekvenser fra nåtiden og tiden da de begge var ved godset. Handlingens nåtid er 1950-tallet, men veksler retrospektivs mellom den og 1930-årene.

 Om filmen 
 Anmelderne og publikum 
Resten av dagen ble meget godt mottatt av anmelderne, noe som gjenspeiles i at den har oppnådd så mye som 95 % på Rotten Tomatoes og 84% på Metacritic. Den amerikanske filmkritikeren Roger Ebert gav den 3,5 av 4 stjerner. Variety gav den også god omtale, men mente samtidig at den manglet «the emotional resonance» som ville gjort den fullkommen.

Den ble en moderat kommersiell suksess i USA hvor den innbrakte $23 millioner.

 Priser og nominasjoner 
Tildelte priser
 1993: DFWFCA Award ved Dallas-Fort Worth Film Critics Association Awards til Anthony Hopkins for beste mannlige skuespiller.
 1994: To David-priser ved David di Donatello Awards til Anthony Hopkins og Emma Thompson.
 1994: En Evening Standard British Film Award til Emma Thompson.
 1995: En Silver Ribbon ved Italian National Syndicate of Film Journalists til James Ivory for beste regi (utenlandsk film).
 1994: To KCFCC Award ved Kansas City Film Critics Circle Awards til Anthony Hopkins og Emma Thompson.
 1994: Tre ALFS Award ved London Critics Circle Film Awards til Anthony Hopkins (beste skuespiller) og James Ivory (årets regissør), samt årets britiske film.
 1993: En LAFCA Award ved Los Angeles Film Critics Association Awards til Anthony Hopkins.
 1993: En NBR Award ved National Board of Review til Anthony Hopkins.
 1995: En Robert ved Robert Festival til James Ivory for årets utenlandske spillefilm.
 1994: En SEFCA Award ved Southeastern Film Critics Association Awards til Anthony Hopkins.

Nominasjoner
 1994: Åtte Oscar (blant annet i kategoriene beste film, beste regi, beste mannlige hovedrolle og beste kvinnelige hovedrolle).
 1994: Seks BAFTA (blant annet i kategoriene Beste film, beste mannlige skuespiller, beste kvinnelige skuespiller og beste regi).
 1994: Fem Golden Globes (blant annet i kategoriene beste film, beste mannlige skuespiller og beste kvinnelige skuespiller).

 I Norge 
Filmen fikk bra mottakelse av de norske anmelderne. Både Dagbladets og VGs anmelder gav den terningkast fem. Dagbladet beskrev den som et storslått drama om en tradisjonell og lojal engelsk butler, «mesterlig spilt av Anthony Hopkins», mens VG brukte ord som «gripende» og «imponerende personskildringer».

 I rollene 
 Anthony Hopkins : Stevens 
 Emma Thompson : Miss Kenton 
 James Fox : Lord Darlington 
 Christopher Reeve : Lewis 
 Peter Vaughan: William Stevens ("Mr Stevens senior") 
 Hugh Grant : Cardinal (Lord Darlington's godson)
 Michael Lonsdale : Dupont d'Ivry
 John Haycraft: Auksjonær
 Wolf Kahler: Joachim von RibbentropPalmer, R. Barton (2016): Shot on Location: Postwar American Cinema and the Exploration of Real Place. Rutgers University Press, New Jersey.

 Referanser 

 Eksterne lenker 


Kategori:Britiske romantiske dramafilmer
Kategori:Filmer basert på bøker
Kategori:Filmer fra 1993
Kategori:Engelskspråklige filmer
Kategori:Vinnere av Sølvklumpen
Kategori:Robertprisen for årets ikke-engelskspråklige film
Kategori:Filmer lagt til England
Kategori:Filmer lagt til rurale strøk